open-index/open-wikipedia-markdown huggingface dataset:
Gérald Desmarais

**Gérald Desmarais** (30. maaliskuuta 1906 – 29. heinäkuuta 1950) oli kanadalainen basso. Hän opiskeli laulamista ja musiikinteoriaa Alfred Lamoureux’n, Paul Doyonin ja Alfred La Libertén johdolla ja sai vuonna 1927 Delphic Study Clubin stipendin. La Libertén johdolla Desmarais keskittyi Richard Wagnerin rooleihin ja yksinlauluihin. Hän teki debyyttinsä Montrealin orkesterin kanssa vuonna 1936.

Desmarais esiintyi paitsi Wagnerin oopperoissa, myös muiden muassa Johann Sebastian Bachin, Ludwig van Beethovenin, Georges Bizet’n, Giacomo Puccinin, Jules Massenet’n teosten esityksissä. Hän myös piti yksinlaulajana resitaaleja. Hän lauloi ja toimi kuoromestarina Montrealin eri kirkoissa. Hän kuoli liikenneonnettomuudessa muutama päivä sen jälkeen, kun oli esiintynyt solistina Matteus-passion esityksessä.

## Lähteet
Maurice Charbonneau

**Maurice Charbonneau** (22. kesäkuuta 1903 Montreal – 6. tammikuuta 1982 Montreal) oli kanadalainen sellisti ja musiikkipedagogi. 

Charbonneau aloitti sellonsoiton opiskelun 12-vuotiaana isänsä Louis Charbonneaun johdolla ja teki debyyttinsä Québecin sinfonisen seuran kanssa. Noin vuonna 1929 hän liittyi Joseph Gagnierin johtamaan Montrealin sinfoniaorkesteriin ja Montrealin kansallisen konservatorion orkesteriin; hän aloitti konservatoriossa opettamisen vuonna 1928 ja opetti lisäksi Institut Nazarethissa. Hän oli myös muun muassa Chartier-kvartetin jäsen.

Roger Charbonneau oli Mauricen veli.

## Lähteet
Storaisarn

**Storaisarn** on saari Espoon Suvisaaristossa Aisarfjärdenin merialueella. Se kuuluu Aisarn-saariryhmään, joka sijaitsee välittömästi Suvisaariston pääsaarten lounaispuolella. Storaisarnin koillispuolella sijaitsee Lillaisarn ja lounaispuolella Torraisarn. Saariryhmän lounais–koillissuuntainen ulottuvuus on noin 1,2 kilometriä.

## Maantiede ja luonto
Noin viiden hehtaarin laajuisen Storaisarnin lounainen ranta on kallioista rinnettä, myös kaakossa on jonkin verran kalliorantaa. Muilta osiltaan saari on lähinnä mäntyä kasvavaa kangasmetsää. Keskiosassa on pieni vyöhyke tuoretta kangasmetsää, länsi- ja itäosat puolestaan ovat kuivaa ja verraten karua kangasta. Saaren länsiosa kohoaa yli kymmenen metrin korkeuteen merenpinnasta, itäosa on matalampaa. Saarella kasvaa kanervan, mustikan ja puolukan lisäksi muun muassa kultapiiskua, sianpuolaa ja variksenmarjaa.

## Nimen etymologia
Ruotsin kieli ei tunne ai-diftongia, joten Aisarn-saariryhmän nimi lienee suomenkielistä alkuperää. Vanhojen kirjoitusasujen perusteella varhaisin nimi on ollut Aittasaari tai Aittosaari. "Aitta" viitannee muinaisiin kalastajien tilapäisasumuksiin.

## Lähteet

## Aiheesta muualla
*Tiedostopalvelu.maanmittauslaitos.fi
*Storaisarn, Uusimaa, Finland — Sunrise, Sunset and Daylength
*Ilmatieteenlaitos.fi (Sääennuste Storaisarn, Espoo)
Suoninahkajäkälä

**Suoninahkajäkälä** (*Peltigera venosa*) on nahkajäkälien sukuun kuuluva jäkälä. Sen yläpinta on harmaanvihreä ja sileä, kosteana kirkkaanvihreä. Alapinnalla on kiinnityskohdasta viuhkamaisesti lähtevät tummanruskeat suonet. Kotelomaljat ovat nappimaisia ja enintään 10 millimetriä halkaisijaltaan. Melko harvinainen koko Suomessa. Kasvaa paljaalla kivennäismaalla, usein varjoisissa ja kosteissa paikoissa, kuten kallioseinämillä ja ojienvarsilla, varsinkin kalkkipitoisella maalla.
Suoninahkajäkälän jäkäläaineena eli sekundaarisena aineenvaihduntatuotteena esiintyy tenuioriinia (C26H24O10), metyyligyroforaattia (C25H22O10), gyroforahappoa (C24H20O10) ja triterpenoideja, kuten peltidaktyliinia (C32H54O3).

Suoninahkajäkälä on luokiteltu Suomessa silmälläpidettäväksi lajiksi.

## Lähteet

## Aiheesta muualla
* Laji.fi: Suoninahkajäkälä (''Peltigera venosa'')
* Luopioisten kasvisto: Suoninahkajäkälä (''Peltigera venosa'')
* UniProt: Taxonomy - ''Peltigera venosa'' 
* Global Biodiversity Information Facility (GBIF): ''Peltigera venosa'' 
* Consortium of Lichen Herbaria: ''Peltigera venosa'' 
* Lichens of Wales: ''Peltigera venosa'' 
* Italic 7.0, The Information System on Italian Lichens: ''Peltigera venosa'' 
* PheroBase: Semiochemicals of ''Peltigera venosa'', the Fan lichen
Lillaisarn

**Lillaisarn** on saari Espoon Suvisaaristossa Aisarfjärdenin merialueella. Se kuuluu Aisarn-saariryhmään, joka sijaitsee välittömästi Suvisaariston pääsaarten lounaispuolella. Saariryhmän kaksi muuta saarta, Storaisarn ja Torraisarn sijaitsevat Lillaisarnista lounaaseen. Saariryhmän lounais–koillissuuntainen ulottuvuus on noin 1,2 kilometriä.

Noin kolmen hehtaarin laajuisen Lillaisarnin rantaviiva on kallioista ja kasvillisuudeltaan niukkaa. Saaren sisäosa on enimmäkseen tuoretta kangasmetsää, etelässä on pieni alue lehtomaista kangasta.

## Lähteet

## Aiheesta muualla
*Tiedostopalvelu.maanmittauslaitos.fi
*Lillaisarn, Uusimaa, Finland — Sunrise, Sunset and Daylength
Sammalnahkajäkälä

**Sammalnahkajäkälä** (*Peltigera scabrosella*) on nahkajäkälien sukuun kuuluva jäkälä. Sen yläpinta on harmaa tai harmaanruskea. Alapinta on vaaleanruskea ja epäselvästi suoninen. Liuskat ovat lyhyitä ja leveitä. Se kasvaa kallioseinämien valuvesipaikoissa. Suomessa lajia on tavattu Pohjois-Suomessa vain muutamissa paikoissa, mutta se on varmasti yleisempi.
Sammalnahkajäkälän jäkäläaineena eli sekundaarisena aineenvaihduntatuotteena esiintyy tenuioriinia (C26H24O10), metyyligyroforaattia (C25H22O10), gyroforahappoa (C24H20O10) ja triterpenoideja, kuten zeoriinia (C30H52O2) ja dolikorritsiinia (C32H54O3).

## Lähteet

## Aiheesta muualla
* Laji.fi: Sammalnahkajäkälä (''Peltigera scabrosella'')
* UniProt: Taxonomy - ''Peltigera scabrosella'' 
* Global Biodiversity Information Facility (GBIF): ''Peltigera scabrosella'' 
* Consortium of Lichen Herbaria: ''Peltigera scabrosella''
USS Passaic (1862)

**USS Passaic** oli Yhdysvaltain laivaston Passaic-luokan monitori, joka palveli Yhdysvaltojen sisällissodassa pohjoisvaltioiden puolella.

## Valmistus

John Ericsson valmisti aluksen Continental Iron Worksilla Greenpointissa New Yorkissa. Alus laskettiin vesille 30. elokuuta 1862 ja otettiin palvelukseen 25. marraskuuta päällikkönään Percival Drayton.

## Palvelus
Kaksi päivää palvelukseenoton jälkeen alus lähti New Yorkista liittyen Pohjois-Atlantin sulkulaivueeseen Hampton Roadsissa 29. marraskuuta. Välittömästi laivueeseen liityttyään alus siirrettiin Washingtonin laivastontelakalle kunnostettavaksi. Presidentti Lincoln kabinetteineen vieraili 6. joulukuuta telakalla olleella aluksella.

*USS State of Georgia* hinasi 26. joulukuuta  aluksen Hampton Roadsiin, mistä se lähti kolme päivää myöhemmin *[[USS Monitor]]in* kanssa *USS Rhode Islanddin* hinaamana Beaufortiin Pohjois-Carolinaan. Matkalla olleessa myrskyssä alukseen tuli runsaasti vettä, minkä seurauksena aluksesta pumpattiin runsaasti vettä pois ja sitä kevennettiin hehittämällä ampumatarvikkeet yli laidan. Alus kuitenkin pääsi Beaufortiin uuden vuoden päivänä vuonna 1863. *USS Monitor* haaksirikkoutui matkan aikana.

Alus ankkuroitiin Port Royalin edustalle, mistä se jatkoi 21. tammikuuta Wassaun salmeen. Kaksi päivää myöhemmin alus valtasi yhdessä *USS Marbleheadin* kanssa kuunari *Gliden*, jonka lastina oli puuvillaa. Sisaralustensa kanssa *Passaic* hyökkäsi Fort McAllisteriin testattaessa alusten taistelukelpoisuutta oikeissa olosuhteissa. Alus oli 7. huhtikuuta mukana kontra-amiraali DuPontin hyökkäyksessä Charlestoniin. Alus vaurioitui taistelussa pahoin ja se siirrettiin New Yorkiin, missä se poistettiin palveluksesta korjauksia varten 12. toukokuuta.

Alus palasi 19. heinäkuuta palvelukseen ja saapui Charlestonin satamaan Morris Islandin edustalle 25. heinäkuuta. Alus osallistui kaikkin alueen operaatioihin ja se oli kontra-amiraali Dahlgrenin lippulaivana hyökättäessä Fort Moultrie'ta vastaan. Alus avusti *USS Lehighin* pelastamisessa aluksen ajettua karille taistelussa.

Alus poistettiin palveluksesta 16. kesäkuuta 1865 Philadelphian laivastontelakalla, missä se makasi ankkurissa 1866-1874. Alus kunnostettiin vuonna 1875 ja palautettiin palvelukseen Hampton Roadsissa 24. marraskuuta 1876. Vuodesta 1878 alkaen alus oli vastaanottoaluksena Washington D.C.:ssä, mistä tehtävästä se siirrettiin 1883 Annapolisin laivastoakatemiaan. Alus oli 1893-1894 Bostonin laivastontelakalla ja sieltä vapauduttuaan alus luovutettiin Massachusettsin naval militialle. Alus oli 1896-1898 Brunswickissa Georgian naval militialla.

Alus palautettiin 16. toukokuuta 1898 palvelukseen, jolloin se liitettiin laivaston apujoukkoihin. Alus siirrettiin Key Westiin ja Pensacolaan Floridaan. Alus poistettiin palveluksesta 11. syyskuuta Pensacolassa laivastontelakalla ja se myytiin Frank Samuelsille 10. lokakuuta 1899.

## Lähteet
*

### Viitteet
P-Hydroksibentsaldehydi

**p-hydroksibentsaldehydi** eli **4-hydroksibentsaldehydi** (C7H6O2) on aromaattisiin aldehydeihin ja fenoleihin kuuluva orgaaninen yhdiste. Yhdistettä voidaan käyttää muun muassa aromiaineiden ja maatalouskemikaalien valmistamiseen sekä analyyttisen kemian reagenssina. p-hydroksibentsaldehydin isomeereja ovat salisyylialdehydi ja  m-hydroksibentsaldehydi.

## Ominaisuudet
Huoneenlämpötilassa p-hydroksibentsaldehydi on väritöntä tai kellertävää kiteistä ainetta. Yhdiste liukenee hieman veteen ja hyvin moniin orgaanisiin liuottimiin esimerkiksi etanoliin ja dietyylieetteriin. Aineen reaktiot ovat aromaattisille aldehydeile ja fenoleille tyypillisiä ja se esimerkiksi voidaan hapettaa karboksyylihapoksi ja se reagoi elektrofiilien kanssa elektrofiilisella aromaattisella substituutiolla. Luonnossa p-hydroksibentsaldehydiä esiintyy useissa kasveissa pieniä määriä joko sellaisenaan tai glykosidina.

## Valmistus ja käyttö
p-hydroksibentsaldehydiä voidaan valmistaa fenolista ja kloroformista niin kutsutulla Reimer–Tiemann-reaktiolla, jossa muodostuu myös salisyylialdehydiä. Metanolin käyttö liuottimena parantaa p-hydroksibentsaldehydin saantoa. Yhdistettä voidaan valmistaa myös p-klooribentsaldehydin ja natriumhydroksidin välisellä reaktiolla. Ainetta käytetään maatalouskemikaalien kuten bromoksiniilin, lääkkeiden, hajuste- ja aromiaineiden, kuten anisaldehydin ja vadelmaketonin, valmistamiseen. Sitä käytetään myös apuaineena päällystettäessä metalleja sinkillä elektrolyyttisesti. Yhdistettä voidaan käyttää sikimihappopitoisuuden määrittämiseen.

## Lähteet
Kangasniemen seurakunta

**Kangasniemen seurakunta** on Mikkelin hiippakuntaan ja Etelä-Savon tuomiorovastikuntaan kuuluva Suomen evankelis-luterilaisen kirkon seurakunta, joka toimii Kangasniemen kunnan alueella.

## Historia
Kangasniemi on ollut Pieksämäen seurakunnan kappeliseurakunta. Se erotettiin omaksi seurakunnakseen noin 1650, mutta ensimmäinen kirkko valmistui kuitenkin vasta 1659. Hankasalmen kappeliseurakunnan itsenäistyttyä Rautalammista Hankasalmeen liitettiin osia myös Kangasniemestä.

## Lähteet

## Aiheesta muualla
*Kangasniemen seurakunnan kotisivut
Pentacon

**Pentacon GmbH** on Saksan Dresdenissä toimiva hienomekaanisten ja optisten laitteiden ja komponenttien valmistaja, joka kuuluu Schneider Kreuznach -konserniin. Nykyinen Pentacon-yritys juontaa juurensa Itä-Saksassa toimineeseen VEB Pentacon Dresdeniin, joka valmisti muun muassa Praktica-, Zeiss Ikon-, Contax-, Ica-, Ernemann-, Exakta-, Exa- ja Pentacon-merkkisiä kameroita. Yrityksen piirissä kehitettiin peiliheijastuskameralle olennainen pentaprismaetsin, josta yritys sai myös nimensä. Pentaconiin juontaa juurensa myös järjestelmäkameroissa pitkään käytetty objektiivien M42-kierrekiinnitys eli niin sanottu Praktica–Pentax-kierre.

## Historiaa
VEB Pentacon Dresden syntyi vähitellen, kun optisen alan valmistajat yhdistyivät Saksassa. Ensimmäinen fuusio oli Zeiss Ikon vuonna 1926, jossa yhdistettiin saksalaiset kameravalmistajat Internationale Camera Actiengesellschaft ICA AG (Dresden), Contessa-Nettel AG (Stuttgart) ja Ernemann-Werke (Dresden). Seuraavina vuosina mukaan tulivat AG Hahn für Optik und Mechanik (Kassel) ja C. P. Goerz AG (Berliini). Toisen maailmansodan jälkeen osa tehtaista jäi Itä-Saksan puolelle, jossa niistä muodostui VEB Zeiss-Ikon. 1950-luvun lopulla siitä muodostettiin VEB Kinowerke Dresden yhdistämällä siihen VEB Kamera-Werke Niedersedlitz (joka juonsi juurensa Charles A. Noblen ja Guthe & Thorschin kameraverstaisiin ja oli Praktica-järjestelmäkameran edeltäjän Praktiflexin kehittäjä), VEB Welta-Kamera-Werk Freital (johon kuului myös Reflekta-kameratehdas), VEB Altissa-Camera-Werk (tunnettu myös Altiflex- ja Altix-kameroista) ja VEB Aspecta Dresden, joka valmisti projektoreita, suurennuskoneita ja objektiiveja. Vuonna 1964 yhteiseksi nimeksi tuli VEB Pentacon Dresden. 1970-luvun vaihteessa siihen liitettiin vielä VEB Feinoptisches Werk Görlitz (ent. Meyer-Optik) sekä Exakta- ja Exa-kameroista tunnettu Ihagee Kamerawerk AG, ja kymmenen vuotta myöhemmin dresdeniläinen Mentor-kameratehdas.

Itä-Saksan luhistuttua Pentacon Dresden oli suurissa vaikeuksissa. Heinäkuussa 1990 tehtaan kuudesta tuhannesta työntekijästä töitä oli vain 150:lle. Sitä ennen tehtaan tuotannosta kolme neljäsosaa oli viety länsimaihin, ja muun muassa Britanniassa Praktica-kameroilla oli noin 25 prosentin markkinaosuus järjestelmäkameroissa. Jälleenyhdistymistä yrityssektorilla valvonut Treuhandanstalt totesi yrityksen olevan raskaasti tappiollinen ja sen työntekijämäärän tarpeeseen nähden kuusinkertainen. Tehdas lakkautettiin kesäkuussa 1991. Pentaconin tuotemerkit osti linssivalmistaja Schneider-Kreuznachin omistaja Heinrich Manderman.

## Lähteet

## Aiheesta muualla
Wolfgang Amadeus Phoenix

__NOTOC__

**Wolfgang Amadeus Phoenix** on ranskalaisen indie rock -yhtye Phoenixin neljäs studioalbumi, jonka julkaisi V2 Records 25. toukokuuta 2009. Albumilta julkaistiin kolme singleä vuoden 2009 aikana; "Lasso", *1901* ja "Lisztomania". Albumi oli yhtyeen läpimurtoalbumi, se sai positiivista palautetta kriitikoilta ja voitti Parhaan vaihtoehtoalbumin Grammy-palkinnon vuoden 2010 Grammy-palkintogaalassa.

Albumi nauhoitettiin vuoden 2008 aikana apulaistuottaja Philippe Zdarin kotistudiossa Pariisissa, Ranskassa. Yhtye haki nauhoittaessaan albumia modernia ja monipuolista soundia. Albumi eroaa yhtyeen edellisistä albumeista paljon ottamalla vaikutteita synth popista ja new wave-musiikista.

## Kappaleet
#
#
#
#
#
#
#
#
#
#

## Arvostelut
* Desibeli.net: 
* Pitchfork: 8.4/10
* Soundi: 

## Kokoonpano
* Thomas Mars - laulu
* Deck d'Arcy - basso, koskettimet
* Laurent Brancowitz - kitara, koskettimet
* Christian Mazzalai - kitara
* Thomas Hedlund - rummut
* Philippe Zdar - apulaistuottaja

## Lähteet
Väinö Tannerin muistomerkki

**Väinö Tannerin muistomerkki** eli **Tannerin portti** on Helsingin Sörnäisissä sijaitseva kuvanveistäjä Kari Juvan toteuttama muistomerkki valtiomies Väinö Tannerille. Muistomerkki sijaitsee Hämeentien ja Kaikukadun kulmassa, Väinö Tannerin kentän ja entisen Elannon pääkonttorin vierellä. Se on pystytetty vuonna 1985.

## Teoksen kuvaus
Punagraniittisella jalustalla seisova pronssiveistos esittää seitsemää harteikasta ihmismäistä hahmoa, jotka ovat keilamaisessa muodostelmassa kapean ja raskastekoisen portin luona. Hämeentien puoleisella sivulla porttia on yksinäinen hahmo, joka katselee vastakkaiseen suuntaan kuin portin toisella puolella olevat muut hahmot. Teos jättää avoimeksi, ovatko hahmot vasta saapuneet portille vai jo kulkeneet sen läpi. Hahmojen jykevä ja portin raskas olemus luovat teokseen arvokkuutta ja painostavan tunnelman. Portin toisessa pielessä on Tanneria esittävä pieni näköisreliefi, toisessa liehuvia lippuja. *Tannerin portti* on suurin Kari Juvan Helsinkiin toteuttamista useista julkisisista veistoksista. Se on jalustoineen yli viisi metriä korkea. Taiteilija signeerasi teoksen nimellä Kari Juwa.

## Historia
Osuusliike Elanto järjesti Tannerin syntymän satavuotisjuhlavuonna 1981 Tannerin muistomerkistä kutsukilpailun kuudelle kuvanveistäjälle, joista voittajaksi valikoitui Kari Juva ehdotuksellaan *Tannerin portti*. Juvan alkuperäiseen ehdotukseen sisältyi myös portin ylhäältä sulkeva vaakapalkki, jonka Juva lopulta jätti pois antaakseen teokselle avoimemman ilmeen. Muut kutsutut kuvanveistäjät olivat Kauko Räsänen, Kimmo Pyykkö, Raimo Heino, Arvo Siikamäki ja toisen palkinnon saanut Nina Terno. Tanner oli ollut Elannon pitkäaikainen toimitusjohtaja ja muistomerkki sijoitettiin hänen työpaikkanaan toimineen Elannon pääkonttorin viereen. Viereinen Haapaniemen kenttä uudelleennimettiin samoihin aikoihin Väinö Tannerin kentäksi. Patsastoimikunnan puheenjohtajana toimi entinen eduskunnan puhemies Veikko Helle. Tannerin sotasyyllisyystuomion vuoksi muistomerkin pystyttäminen oli vielä 1980-luvun alussa varsinkin ulkopoliittisesti arka aihe, mutta pääministeri Kalevi Sorsa tuki hanketta. Muistomerkki paljastettiin 12. maaliskuuta 1985. Presidentti Mauno Koivisto ei voinut osallistua tilaisuuteen Neuvostoliiton valtionpäämiehen Konstantin Tšernenkon hautajaisten vuoksi, joten paljatustilaisuudessa esiintyivät Helle ja presidentin puoliso Tellervo Koivisto.

## Lähteet
Anne Juppo

**Anne Mari Juppo** (s. 1966 Töysä) on suomalainen farmasian tohtori. Hän on farmaseuttisen tuotekehityksen dosentti ja Helsingin yliopiston farmasian tiedekunnassa teollisuusfarmasian professori vuodesta 2006. Hänen vastuullaan on teollisuusfarmasian opintosuunta ja erikoistumiskoulutus teollisuudessa työskenteleville farmaseuteille ja proviisoreille. Hän on Pharmaceutical Solid State Research Clusterin jäsen vuodesta 2006 ja sen johtaja vuosina 2010–2012. Hänen tutkimusalueensa on teollisuusfarmasia ja formulaatiotutkimus

Hän oli vuosina 2003–2005 kolmen vuoden sopimuksella niin sanottu *adjunct professor*, jonka palkan maksoi osittain lääketehdas. Vuosina 1996–2006 hän työskenteli viran ohella tutkijana, projektijohtajana ja päätutkijana Astra Zenecan Mölndalin tutkimuskeskuksen tuotekehitysyksikössä Göteborgin lähellä. Tätä aiemmin vuosina 1992–1995 hän työskenteli Orion Pharmalla tutkijana Fysiikan laboratoriossa.

## Lähteet
Montserrat Venturós

**Montserrat Venturós i Villalba** (kutsumanimeltään **Montse Venturós**) (s. 1985 Berga) on Candidatura d'Unitat Popular -puoluetta edustava katalonialainen poliitikko. Hän on toiminut vuodesta 2015 lähtien Bergan kunnanjohtajana.

Venturósia vastaan nostettiin syyte hänen annettua ripustaa kunnantalon parvekkeelle Katalonian itsenäisyysmielisten käyttämä Estelada-lippu. Hän kieltäytyi kaksi kertaa saapumasta oikeuteen antamaan lausuntoa, minkä seurauksena hän oli pidätettynä marraskuussa 2016. Oikeudenkäynti Venturósia vastaan jatkui toukokuussa 2018, jolloin syyttäjä vaati hänelle sakkoja ja puolen vuoden kieltoa toimia julkisessa virassa. Venturós ilmoitti, että jos hänelle langetetaan virkakielto, hän ei aio noudattaa sitä. Kesäkuussa 2018 oikeus määräsi Venturósille syyttäjän vaatimuksen mukaisen kuuden kuukauden virkakiellon ja sakkoja.

Venturós on uhmannut kunnanjohtajana muissakin asioissa Espanjan keskushallintoa. Esimerkiksi vuonna 2016 Berga oli yksi yli 300 katalonialaisesta kunnasta, joka ei sulkenut kunnantaloaan Espanjan perustuslain päivänä, vaikka perustuslain päivä on pyhäpäivä Espanjassa. Venturós kertoi, että kyse on symbolisesta kansalaistottelemattomuudesta Espanjan valtiota vastaan.

## Lähteet
Valkola (Jyväskylä)

**Valkola** on pienalue Keljon kaupunginosassa Jyväskylässä. Alueen rakennuskanta koostuu enimmäkseen eri-ikäisistä pien- ja rivitaloista mutta alueella on myös kerrostaloja. Valkolan välittömässä läheisyydessä sijaitsee eri palveluja tarjoava Keljonkeskus.

Valkolassa sijaitsi Keljon koulu, joka lakkautettiin vuonna 2015.

## Kuvia

Tiedosto:Keljo2.jpg|Alueen luhtitaloasutusta.
Tiedosto:Keljon koulu2.jpg|Keljon koulu.
Tiedosto:Jyväskylä - Korkeakoskentie.jpg|Korkeakoskentietä.


## Lähteet
Osuuskunta Helsingin Valokuidut

**Osuuskunta Helsingin Valokuidut** on osuuskunta, joka toimii Helsingissä Pitäjänmäen kaupunginosassa Marttilan alueella.

## Osuuskunta Helsingin valokuidut
Osuuskunta on perustettu 2014. Rakentaminen alkoi 2014 ja verkko valmistui 2015 keväällä. Osuuskunta on rakentanut valokuituverkon (FTTH) Marttilan alueelle Helsingin Pitäjänmäkeen. Hanke pilottikohde tekniikalle, jolla voidaan rakentaa moderni ja nopea tietoliikenne vanhalle omakotitaloalueelle. Verkko oli myös Suomen ensimmäinen Soneran (Telian) Avoinkuitu- mallinen verkko Suomessa. Hankkeen toteuttamiseen osallistui Telian lisäksi Omakotiliitto ja Liikenne- ja Viestintäministeriö. Hankkeen piirissä on 160 omakotitaloa.  

## Tunnustukset ja palkinnot
Osuuskunta voitti 2017 EU:n palkinnon "European Broadband Awards 2017 "sarjassa avoimuus ja kilpailu.

## Tekninen toteutus
Verkko on rakennettu siten, että jokainen osakas saa neljä kuitua, jotka ovat kytketty päästä päähän osuuskunnan keskukselle asti. Tämä mahdollistaa, että asiakas voi kilpailuttaa netti yhteyden ottamalla yhteyttä (uuteen) operaattoriin ja siirtämällä "hyppykuitu" kotipäätteen liittimestä toiseen. Tällä hetkellä on saatavilla palvelut viideltä eri operaattorilta. Lisäksi on saatavilla kaapeliTV- palvelut (Elisa) ja keskusantennipalvelut. 

## Aiheesta muualla

* Osuuskunnan kotisivut
* Euroopan laajakaista 2017 palkinto
* Mikä on Avoinkuitu ? 
* Pientaloalueiden valokuituratkaisut
Sean O’Brien

**Sean O’Brien** (s. 19. joulukuuta 1994) on yhdysvaltalainen koripalloilija, pelipaikaltaan laituri. O’Brien edustaa kaudella 2018–2019 Dekstone Tuři Svitavyta.

## Pelaajaura
O’Brien aloitti koripallouransa Southern Illinoisin yliopiston joukkueessa. O’Brien pelasi yliopistossa täydet neljä vuotta, joiden aikana O’Brien teki keskimäärin 9,5 pistettä ja otti 6,2 levypalloa ottelua kohden.

Heinäkuussa 2017 O’Brien teki ensimmäisen ammattilaissopimuksen Korisliigassa pelaavaan Korihaihin.O'Brien pelasi Korihaissa koko kauden ja oli joukkueen tehokkain pelaaja tehden 13,8 pistettä ja 7,6 levypalloa per peli.

Kaudeksi 2018–2019 O'Brien teki sopimuksen tšekkiläisen Dekstone Tuři Svitavytan kanssa.

## Tilastot

### Runkosarja (kansalliset pääsarjat)

* *O = ottelut, MIN = peliminuutit, 2p % = kahden pisteen heittojen onnistumisprosentti, 3p % = kolmen pisteen heittojen onnistumisprosentti, 1p % = vapaaheittojen onnistumisprosentti, HL = hyökkäyslevypallot, PL = puolustuslevypallot, LEV = levypallot yhteensä, S = syötöt, M = menetykset, R = riistot, T = torjunnat, PTS = pistekeskiarvo*

## Lähteet
Kamerunin kansalliskirjasto

**Kamerunin kansalliskirjasto** () on Kamerunin pääkaupungissa Yaoundéssa toimiva kansalliskirjasto. Se on perustettu vuonna 1952 maan kansallisarkiston perustamisen yhteydessä. Nämä laitokset erotettiin toisistaan vuonna 1966. Kokoelman laajuudeksi on mainittu 64&nbsp;000 nimikettä (2008). 

YK:n erityisjärjestö Unescon mukaan Kamerunin aikuisväestöstä (yli 15-vuotiaat) lukutaitoisia oli vain 71,3 prosenttia (vuonna 2010).

## Lähteet

   
## Aiheesta muualla
*Marcel Lajeunesse & Henri Sène (2004) Legislation for library and information services in French-speaking Africa revisited. (Abstrakti; The International Information & Library Review, 36 (4), Dec. 2004, pp. 367-380)  (sciencedirect.com)
Mika Waltarin muistomerkki

**Mika Waltarin muistomerkki** eli **Kuningasajatus** on Helsingin Etu-Töölössä sijaitseva kuvanveistäjä Veikko Hirvimäen toteuttama muistomerkki kirjailija Mika Waltarille. Muistomerkki sijaitsee pienessä Mika Waltarin puistossa, joka on Runeberginkadun varrella Eteläisen Hesperiankadun ja Apollonkadun risteysten välissä. Se on pystytetty vuonna 1985.

Abstrakti veistos muodostuu kolmesta epäsäännöllisen muotoisesta kivipaadesta, jotka on sijoitettu matalalle jalustalle. Kulmikkaat kappaleet on veistetty Jyväskylän mustasta graniitista, ja ne ovat osin sileäpintaisia, osin rosoisia. Jalustaan on kaiverrettu sanat ”Mika Waltari 1908–1979”. Muistomerkin korkeus on 3,2 metriä, josta jalustan korkeus 0,5 metriä. Kukin kolmesta kivipaadesta painaa noin 5–6 tonnia.

## Historia
Ajatus Mika Waltarin muistomerkistä virisi vuonna 1981, vain kaksi vuotta Waltarin kuoleman jälkeen. Muistomerkkikilpailun järjesti Helsingin yliopiston Eteläsuomalainen osakunta, jonka kunniajäsen Waltari oli ollut. Kilpailuun jätettiin 85 ehdotusta, joista pääosa oli abstrakteja. Voittajaksi valittiin vuoden 1983 alussa Veikko Hirvimäen ehdotus *Kuningasajatus*, jonka nimi viittasi Hirvimäen mukaan Waltarin romaanissa *[[Turms kuolematon]]* esiintyvään lausahdukseen ”Ihmisessä itsessään ovat pisimmät matkat”. Muistomerkki rahoitettiin kansalaiskeräyksellä. Sen sijoituspaikaksi valittiin puisto lähellä Tunturikadulla sijainnutta Waltarin pitkäaikaista asuntoa. Helsingin kaupunginhallitus päätti huhtikuussa 1984 kunnostaa puiston ja nimetä sen Mika Waltarin puistoksi. Puiston aiempi nimi oli Oksasenlehto. Puiston vieressä on taiteilijoiden suosimana tunnettu ravintola Elite.

Muistomerkin ulkonäkö herätti jo ennen sen valmistumista kiivaan julkisen keskustelun. Teosta syytettiin vaikeatajuiseksi ja jopa Waltarin elämäntyötä halventavaksi. Kiistan on sanottu olleen suurin Helsinkiin liittynyt patsaskiista sitten *[[Sibelius-monumentti|Sibelius-monumentista]]* 1960-luvulla käydyn keskustelun. Kiistely hidasti muistomerkin toteuttamiseen tarvittua rahankeräystä, sillä jotkut jo tukijoiksi ilmoittautuneet peruivat tukensa sen jälkeen kun Hirvimäen ehdotus oli valittu toteutettavaksi. Hirvimäen teoksen vastustajina esiintyi muun muassa itseään ”Visavuoren naisiksi” kutsunut ryhmä, johon kuuluivat muun muassa Lenita Airisto, Lippe Suomalainen, Kyllikki Virolainen ja Sanelma Vuorre. Myös Helsingin ylipormestari Raimo Ilaskivi ja kaupunginvaltuuston puheenjohtaja Harri Holkeri arvostelivat Hirvimäen veistosta julkisesti. Samoja henkilöitä oli myöhemmin 1990-luvulla mukana vastustamassa Veikko Myllerin abstraktia Risto Rytin muistomerkkiä ja taidemuseo Kiasman rakentamista Mannerheimin ratsastajapatsaan viereen. Esittävän patsaan saamiseksi Waltarille yritettiin käynnistää kilpaileva hanke, joka ei kuitenkaan johtanut mihinkään. Waltarin itsensä tiedetään arvostaneen modernia taidetta.

Muistomerkki paljastettiin 7. marraskuuta 1985. Tilaisuudessa puhuivat muun muassa Eteläsuomalaisen osakunnan inspehtori, professori Matti Klinge ja kirjailijan tytär Satu Waltari.

## Lähteet
Marie-Thérèse Paquin

**Marie-Thérèse Paquin** (4. heinäkuuta 1905 Montreal – 9. toukokuuta 1997 Montreal) oli kanadalainen pianisti. Hän opiskeli aluksi Montrealissa Angéline Normandin-McNamaran ja Alfred La Libertén johdolla pianonsoittoa ja Louis Michielsin johdolla musiikin teoriaa. Vuonna 1926 hän lähti stipendillä Brysseliin, jossa häntä opettivat Camille Gurickx (piano), Paul Gilson (teoria) ja Ernest Closson (estetiikka ja historia). Palattuaan Montrealiin vuonna 1927 Paquin ryhtyi yhteistyöhön Dubois-jousikvartetin kanssa. Hän myös säesti sellaisia laulajia kuin Léopold Simoneauta sekä Lauritz Melchioria ja soitti orkesterien solistina.

Opetustyötä Paquin teki muun muassa Québecin musiikkikonservatoriossa vuosina 1951–1971 ja 1981-1982. Hän opiskeli paitsi musiikkia, myös Montrealin yliopistossa kieliä (espanja, italia, saksa), joten hän toimi librettojen kääntäjänä. Hänestä tehtiin Kanadan ritarikunnan jäsen vuonna 1980 ja Québecin kansallisen ritarikunnan ritari vuonna 1986. Vuonna 1982 hän voitti Calixa-Lavallée-musiikkipalkinnon.

## Lähteet
Gustave Borgnis-Desbordes

**Gustave Borgnis-Desbordes** (22. lokakuuta 1839 Provins – 18. heinäkuuta 1900 Hanoi) oli ranskalainen siirtomaa-ajan kenraali.

Borgnis-Desbordes syntyi pioneeriupseerin perheeseen. Hän valmistui Palaiseaun polyteknisestä koulusta ja Metzin tykistökoulusta ja aloitti sotilasuransa laivastossa. Vuosina 1868–1871 Borgnis-Desbordes osallistui Ranskan siirtomaasotiin Kotšinkiinassa. Saksan ja Ranskan sodan jälkeen hänestä tuli kenraalin adjutantti Pariisissa ja vuonna 1875 hänet ylennettiin everstiluutnantiksi.

Borgnis-Desbordes lähetettiin Senegaliin vuonna 1876. Hän johti Ranskan siviiliviranomaisten määräysten vastaisesti Kaartan valtausta ja toimi Ylä-Senegalin sotilasalueen komentajana vuosina 1880–1883. Borgnis-Desbordes aloitti sotaretket tukulorivaltakuntaa vastaan ja perusti vuonna 1881 tukikohdan Kitaan ja vuonna 1883 Bamakoon. Hän torjui Samori Tourén joukkojen hyökkäyksen ja teki Bélédougousta Ranskan protektoraatin.

Vuonna 1883 Borgnis-Desbordes ylennettiin everstiksi ja hän palasi Pariisiin johtamaan siirtomaaministeriön Ylä-Senegalin ja Nigerin osastoa. Vuosina 1884–1885 hän osallistui Vietnamissa Ranskan ja Kiinan sotaan. Vuonna 1886 Borgnis-Desbordes ylennettiin prikaatikenraaliksi ja vuonna 1889 hänestä tuli Ranskan Indokiinan joukkojen komentaja. Seuraavana vuonna hän sai ylennyksen divisioonakenraaliksi. Kotimaassaan Borgnis-Desbordesia pidettiin yhtenä ranskalaisen kolonialismin sankareista.

## Lähteet
Tōkyō metron Ginza-linja

**Ginza-linja** () on Tōkyō metron liikennöimä metrolinja Tokiossa, Japanissa. Sen reitti kulkee Tokion keskusta-alueen koillisosasta Taitōn erillisalueen Asakusan metroasemalta Ginzan kautta lounaaseen Shibuyan erillisalueen Shibuyan metroasemalle. Linjalla on 19 asemaa ja se on 14,3 kilometriä pitkä.

Ginza-linja on Japanin ja koko Aasian vanhin metrolinja, jonka ensimmäinen osuus Asakusasta Uenoon avattiin jo vuonna 1927. Se perustettiin nimellä *Tōkyō chika tetsudō* (, ’Tokion maanalainen rautatie’).

Vuonna 2016 linjalla ajettiin noin 1&nbsp;429&nbsp;468&nbsp;000 matkustajakilometriä. Sen täyttöaste oli aamun ruuhka-aikana 157 prosenttia kapasiteetista.

## Lähteet

## Aiheesta muualla
Tōkyō metron Marunouchi-linja

**Marunouchi-linja** () on Tōkyō metron liikennöimä metrolinja Tokiossa, Japanissa. Sen U-kirjaimen muotoinen reitti kulkee Tokion länsiosasta Suginamin erillisalueen Ogikubon metroasemalta kaupungin ydinkeskustaan Marunouchin kaupunginosaan Tokion rautatieasemalle ja jatkaa sieltä luoteeseen Toshiman erillisalueen Ikebukuron metroasemalle. Linjalla on 28 asemaa, joista kolme on Nakano-Sakauen ja Hōnanchōn välisellä haaralinjalla. Linja on 27,4 kilometriä pitkä.

Marunouchi-linja oli Tokion metrolinjoista Ginza-linjan jälkeen toinen, ja ensimmäinen toisen maailmansodan jälkeen rakennetuista linjoista.

Vuonna 2016 linjalla ajettiin noin 2&nbsp;367&nbsp;461&nbsp;000 matkustajakilometriä. Sen täyttöaste oli aamun ruuhka-aikana 157–161 prosenttia kapasiteetista.

## Lähteet

## Aiheesta muualla
Tōkyō metron Hibiya-linja

**Hibiya-linja** () on Tōkyō metron liikennöimä metrolinja Tokiossa, Japanissa. Sen reitti kulkee Tokion keskusta-alueen lounaisosasta Meguron erillisalueen Naka-Meguron metroasemalta Hibiyan metroaseman kautta koilliseen Adachin erillisalueen Kita-Senjun metroasemalle. Linjan reitti on samankaltainen kuin aiemmin rakennetulla Ginza-linjalla. Linjalla on 21 asemaa ja se on 20,3 kilometriä pitkä.

Hibiya-linjalta liikennöidään läpiajoliikennettä Tōbu-rautateiden Isesaki-linjalle.

Vuonna 2016 linjalla ajettiin noin 2&nbsp;298&nbsp;875&nbsp;000 matkustajakilometriä. Sen täyttöaste oli aamun ruuhka-aikana 155 prosenttia kapasiteetista.

## Lähteet

## Aiheesta muualla
Siniliuske

**Siniliuske** tai **glaukofaaniliuske** on metavulkaaninen kivi, jota syntyy basaltin ja vastaavien kivien metamorfoosin tuloksena korkeissa paineissa ja matalissa lämpötiloissa (200–500 °C), suunnilleen 15–30 kilometrin syvyydessä. Kiven sinertävä väri aiheutuu glaukofaani- (natriumpitoinen amfiboli) ja lawsoniitti-mineraaleista.

Siniliuskeita löytyy tyypillisesti orogeenisilta vyöhykkeiltä siirroskontaktissa vihreäliuske- tai harvemmin eklogiittifasieksen kiviin.

## Petrologia
Siniliuske määritellään basalttisen koostumuksen kiveksi, jossa esiintyy mineraaleina glaukofaania + (lawsoniittia tai epidoottia) ± jadeiittia ± albiittia tai kloriittia ± granaattia ± muskoviittia. Siniliuskeen mikrorakenteet ovat usein suomuisia, sälöisiä tai liuskeisia, ja niitä edustavat kloriitti, valkoinen kiille, glaukofaani ja muut pitkulaiset tai litteät mineraalit. 

Siniliuskeet ovat usein hienorakeisia, sillä mineraalien kasvua hidastaa kiven nopea metamorfinen kehitys, alhaiset muuttumislämpötilat ja monissa tapauksessa veden puute. Porfyyrisiä muunnoksia on kuitenkin olemassa. Kalliopaljastumissa siniliuskeet voivat näyttää sinisiltä, mustilta, harmailta tai sinivihreiltä. 

## Katso myös
* Metamorfinen fasies

## Aiheesta muualla

* Blueschist facies - Rock Library Glossary, Imperial College London 

## Viitteet
Jääkiekon alle 18-vuotiaiden maailmanmestaruuskilpailut 2019

**Jääkiekon alle 18-vuotiaiden maailmanmestaruuskilpailut 2019** käytiin Ruotsin Örnsköldsvikissä ja Uumajassa, 18.–28. huhtikuuta 2019. Uumajassa pelattiin alkulohko A, putoamissarja sekä kaksi puolivälierää, kun taas Örnsköldsvikissä pelattiin alkulohko B, kaksi muuta puolivälierää sekä mitalipelit.

Turnauksen voitti ensimmäistä kertaa historiassaan kisaisäntä Ruotsi, joka voitti loppuottelussa Venäjän jatkoajalla maalein 4–3. Pronssia sai Yhdysvallat, joka kukisti Kanadan pronssiottelussa lukemin 5–2.

Maailmanmestaruuttaan puolustanut Suomi koki pudotuksen jääden 7. sijalle. Joukkue jäi samalla mitalitta ensimmäistä kertaa sitten vuoden 2014 turnauksen. Slovakia puolestaan putosi 1. divisioonaan ensimmäistä kertaa sitten vuoden 2011 putoamisen. Slovakian tilalle nousi Saksa.

Kyseessä oli historian ensimmäinen kerta, kun maailmanmestaruuden voitti jokin muu joukkue kuin Suomi, Yhdysvallat, Venäjä tai Kanada.

## Lohkot
### Lohko A

### Lohko B

## Putoamiskarsinta

## Pudotuspelit

### Puolivälierät

### Välierät

### Pronssiottelu

### Loppuottelu

## Lopputulokset

## Tilastot
### Pistepörssi
Lähde: IIHF

### Maalivahdit
Lähde: IIHF

## Palkinnot
*Paras hyökkääjä:  Cole Caufield
*Paras puolustaja:  Philip Broberg
*Paras maalivahti: Jaroslav Askarov

## Lähteet

## Aiheesta muualla
*Turnauksen kotisivut
Jääkiekon 1. divisioonan maailmanmestaruuskilpailut 2019

**Jääkiekon 1. divisioonan maailmanmestaruuskilpailut 2019** pelattiin huhti-toukokuussa 2019. A-lohko pelattin Kazakstanissa Astanassa ja B-lohko Virossa, Tallinnassa. 

A-lohkon voittoa juhli isäntämaa Kazakstan, joka nousee seuraavaksi vuodeksi pääsarjaan. Samalla Valko-Venäjä nousee vuoden tauon jälkeen takaisin. 

## Joukkueet

## A-lohkon turnaus

## B-lohkon turnaus

## Lähteet
* A-lohkon turnaukset sivut 
* B-lohkon turnaukset sivut 
* http://www.passionhockey.com/hockeyarchives/mondial2018.htm
Fenyylietyylimalonamidi

**Fenyylietyylimalonamidi** (*PEMA*) on primidonin antikonvulsanttina toimiva metaboliitti, joskin sitä muodostuu primodin hajotessa paljon vähemmän kuin sen toista aktiivista metaboliittia: fenobarbitaalia.

## Lähteet
Jääkiekon 2. divisioonan maailmanmestaruuskilpailut 2018

**Jääkiekon 2. divisioonan maailmanmestaruuskilpailut** on vuonna 2018 jaettu kahteen ryhmään, nimeltään A ja B.

A-ryhmän kisat käytiin 23.–29.4.2018, ja ne pelattiin Hollannin Tilburgissa. B-ryhmän kisat taas käytiin 14.–20.4.2018, ja kisapaikka toimi Espanjan Granada.

A-ryhmän mestaruuden voitti Hollanti ja B-ryhmän Espanja.   

## Tulokset



## Lähteet
Tōkyō metron Tōzai-linja

**Tōzai-linja** () on Tōkyō metron liikennöimä metrolinja Tokiossa, Japanissa. Sen nimi tarkoittaa ’itä–länsilinjaa’, ja sen reitti kulkeekin itä–länsisuuntaisesti Chiban prefektuurin Funabashin kaupungin Nishi-Funabashin metroasemalta Tokion länsiosaan Nakanon erillisalueen Nakanon metroasemalle. Linjalla on 23 asemaa ja se on 30,8 kilometriä pitkä.

Vuonna 2016 linjalla ajettiin noin 3&nbsp;571&nbsp;675&nbsp;000 matkustajakilometriä, joten se oli Tōkyō metron linjoista käytetyin. Sen täyttöaste oli aamun ruuhka-aikana Kiban ja Monzen-Nakachōn välillä jopa 199 prosenttia kapasiteetista.

## Lähteet

## Aiheesta muualla
Tōkyō metron Chiyoda-linja

**Chiyoda-linja** () on Tōkyō metron liikennöimä metrolinja Tokiossa, Japanissa. Sen reitti kulkee Tokion lounaisosasta Shibuyan erillisalueen Yoyogi-Ueharan metroasemalta Chiyodan erillisalueen kautta pohjoiseen Adachin erillisalueen Ayasen metroasemalle. Ayasesta johtaa lisäksi 2,1 kilometrin pituinen haara Kita-Ayasen metroasemalle. Linjalla on tämä haaralinja mukaan lukien 20 asemaa ja se on 24,0 kilometriä pitkä.

Chiyoda-linjalta liikennöidään läpiajoliikennettä pohjoisessa JR Higashi-Nihonin Jōban-linjalle ja etelässä Odakyū-rautateiden Odawara-linjalle ja Tama-linjalle.

Vuonna 2016 linjalla ajettiin noin 3&nbsp;213&nbsp;914&nbsp;000 matkustajakilometriä, mikä tekee siitä Tōkyō metron toiseksi käytetyimmän linjan. Sen täyttöaste oli aamun ruuhka-aikana 178 prosenttia kapasiteetista.

## Lähteet

## Aiheesta muualla
Tōkyō metron Yūrakuchō-linja

**Yūrakuchō-linja** () on Tōkyō metron liikennöimä metrolinja Tokiossa, Japanissa. Sen reitti kulkee luoteesta Saitaman prefektuurin Wakōn kaupungin Wakōshin metroasemalta Tokion keskustaan ja Yūrakuchōn metroaseman kautta itään Kōtōn erillisalueen Shin-Kiban metroasemalle. Linjalla on 24 asemaa, mutta Wakōshin ja Kotake-Mukaiharan välillä se jakaa raiteet ja asemat Fukutoshin-linjan kanssa. Linja on 28,3 kilometriä pitkä, josta 8,3 kilometriä on myös Fukutoshin-linjan käytössä.

Vuonna 2016 linjalla ajettiin noin 2&nbsp;865&nbsp;578&nbsp;000 matkustajakilometriä. Sen täyttöaste oli aamun ruuhka-aikana 159 prosenttia kapasiteetista.

## Lähteet

## Aiheesta muualla
Chaz Williams

**Chaz Williams** (s. 6. huhtikuuta 1991) on yhdysvaltalainen koripalloilija, joka pelasi kaudella 2018–2019 Puolan pääsarjassa pelaavassa Thor Thorlakshofnissa. Hän pelasi yliopistouransa Hofstran ja Massachusettsin yliopistoissa. Pelipaikaltaan Williams on takamies.

## Yliopistoura
Williams oli kaksinkertainen Vuoden konferenssipelaaja pelatessaan Bishop Fordin lukiossa Brooklynissa. Hän sitoutui läheiseen Hofstran yliopistoon, ja pääsi nopeasti joukkueen aloitusviisikkoon. Ensimmäisellä ja ainoalla kaudella Hofstran yliopistossa Williams teki keskiarvoikseen 9,8 pistettä ja 4,8 syöttöä ottelua kohden. Kesällä 2010 Williams siirtyi Massachusettsin yliopistoon.

Siirron myötä Williams ei pelannut kaudella 2010–2011. 2011–2012 Williams johdatti "UMassin" 25:een voittoon. Williams teki 16,9 pistettä, otti 4,4 levypalloa, antoi 6,2 syöttöä ja otti 2,2 riistoa ottelua kohden ja hänet nimitettiin kauden päätteeksi All-Atlantic 10 Konferenssin ykköstähdistöviisikkoon. Seuraavalla kaudella Williams nimitettiin jälleen tähdistöviisikkoon, kun hän teki 15,5 pistettä ja antoi 7,3 syöttöä per peli.

Kesällä 2013 Williams harkitsi osallistuvansa , mutta UMassin päävalmentaja Derek Kellogg kertoi Williamsille, että hänet tultaisiin varaamaan vasta toisella kierroksella, joten Williams päätti pelata viimeisen kautensa yliopistossa ja johdattaa Massachusetts NCAA:n lopputurnaukseen ensimmäistä kertaa.

Seniorikaudellaan Williams johdatti Massachusettsin kuudennelle sijalle lopputurnauksessa. 13. helmikuuta 2014 Williams nimitettiin 30 finalistin joukkoon, jotka tavoittelisivat Vuoden yliopistopelaaja-palkinnosta.

## Pelaajaura
9. elokuuta 2014 Williams teki sopimuksen turkkilaisen Eskisehir Basketin kanssa.Viiden pelin jälkeen seura ja Williams purkivat sopimuksen 14. marraskuuta 2014.

20. helmikuuta 2015 NBA:n kehitysliigassa pelaava Maine Red Claws hankki Williamsin. 8. maaliskuuta hänet kuitenkin vapautettiin joukkueesta.20. maaliskuuta Williamsin oikeudet hankki Delaware 87ers.

Kauden 2016–2017 Williams pelasi Sveitsin pääsarjassa Lions de Genèven riveissä.

Williams teki sopimuksen Suomeen ja Korisliigassa pelaavaan Korihaihin 2. heinäkuuta 2017 . 23. marraskuuta Williams halusi purkaa sopimuksensa Korihaiden kanssa vedoten perhesyihin. Williams ehti pelata Korihaiden paidassa 11 ottelua ja tehdä niissä 12,6 pistettä, 2,6 levypalloa ja 3,8 syöttöä ottelua kohden. Tammikuussa 2018 Williams teki sopimuksen Islannin pääsarjassa pelaavaan Thor Thorlakshofniin.

Kaudeksi 2018–2019 Williams siirtyi Puolaan King Szczecinin riveihin.

## Lähteet
F1 2018

**F1 2018** on Codemastersin kehittämä ajopeli, joka perustuu Formula 1 -kauteen 2018. Peli julkaistiin PlayStation 4-, Xbox One- ja Microsoft Windows -alustoille 24. elokuuta 2018.

Peli sisältää kaikki kauden 2018 tallit, kuljettajat ja radat. Peliin palaa myös F1 2011 tuttu haastattelu, joka vaikuttaa myös pelaajan uraan.

## Tallit ja kuljettajat

## Radat

## Klassikkoautot

## Lähteet
Jan Rybář

**Jan Rybář** (s. 22. huhtikuuta 1981) on tšekkiläinen säveltäjä. Hän opiskeli Milan Slavickýn johdolla vuosina 1999–2005 Esittävien taiteiden akatemiassa, Prahassa. Hänestä tuli sitten filosofian tohtorikoulutettava Marek Kopelentin johdolla. Rybář kuului säveltäjäryhmä Konvergenceen vuosina 2002–2013. Hän on maansa vanhimman taiteilijaseuran (Umělecká beseda) jäsen ja johtaa omaa konserttisarjaansa (Hudba v souvislostech). 

Rybář perusti naiskuoron Ensemble Coccinelle, joka on erikoistunut renessanssiohjelmistoon ja nykymusiikkiin. Hän on säveltänyt paljon vokaalimusiikkiteoksia Ensemble Coccinelle ja toiselle naiskuorolle, Buburezalle. Hän on toiminut myös kapellimestarina ja johtanut useita kantaesityksiä sekä Tšekin-ensiesityksiä. Johdettujen teosten joukossa on hänen omiakin sävellyksiään. Vokaalimusiikin ohella Rybář on säveltänyt kamari- ja orkesteriteoksia.

## Lähteet
Nekopideemi

**Nekopideemi** on imidatsopyridiineihin kuuluva nonbentsodiatsepiini, joka on sukua paremmin tunnetuille tsolpideemille ja alpideemille. 

Sillä on sedatiivinen ja hypnoottinen vaikutus johtuen sen rakenteesta, joka muistuttaa muita nonbentsodiatsepiineja.

Nekopideemi ei ole Suomessa kaupan.

## Lähteet
Brändö lågstadieskola

**Brändö lågstadieskola** koostuu esiopetuksesta ja luokista 1–6, yhteensä noin 130 opiskelijaa. Koulu sijaitsee historiallisessa ympäristössä, jossa on merta, mustikoita ja Korkeasaari kävelyetäisyydellä. Koulun sijainnin ansiosta on tarjolla monipuolisia urheilutoimintoja ja konkreettisia luonnontieteellisiä tutkimuksia.

Linja- ja metroyhteydet ovat hyvät. Koululaitos rakennettiin vuonna 1916 ja samassa ympäristössä toimii ruotsinkielinen lukio Brändö gymnasium. Kouluilla on useita yhteisiä alueita, kuten kuntosali ja ruokasali. Folkhälsan ylläpitää iltapäivän toimintaa kouluissa.
Teemu Sulonen

**Teemu Sulonen** (s. 7. heinäkuuta 1994) on suomalainen koripalloilija, pelipaikaltaan heittävä takamies. Sulonen edustaa kaudella 2018–2019 Korisliigassa pelaavaa BC Nokiaa. Sulosen kasvattajaseura on Leppävaaran Pyrintö.

## Pelaajaura
Sulonen pelasi uransa ensimmäiset kolme kautta Tapiolan Hongan I-divisioona-joukkueessa. 

Kaudelle 2013–2014 Sulonen siirtyi Järvenpääläiseen JKS Baskettiin. Kauden 2014–2015 Sulonen jatkoi Järvenpäässä, mutta yhteistyösopimuksen avulla hän pääsi pelaamaan Korisliigassa pelaavaan Helsinki Seagullsiin. Kauden 2015–2016 Sulonen pelasi kokonaan Seagullsin riveissä.

Heinäkuussa 2016 Sulonen palasi I-divisioonaan ja teki sopimuksen Forssan Koripoikien kanssa. Kausi 2016–2017 oli Sulosen tehokkain kausi I-divisioonassa, kun hän heitti 17,9 pistettä per peli ja upotti kolmen pisteen heittonsa 40,6 %:n tarkkuudella.

29. kesäkuuta 2017 Sulonen teki sopimuksen Korisliigassa pelaavaan uusikaupunkilaiseen Korihaihin. Sulonen teki läpimurtonsa Korisliigassa, kun hän teki 6,8 pistettä per peli ja heitti kolmen pisteen heitot 38,4 %:n tarkkuudella, ollen yksi Korihaiden parhaimmista heittäjistä.

29. kesäkuuta 2018 Sulonen teki 1+1-vuotisen sopimuksen BC Nokian kanssa.

## Tilastot

### Korisliiga

### I-divisioona

* *O = ottelut, MIN = peliminuutit, 2p % = kahden pisteen heittojen onnistumisprosentti, 3p % = kolmen pisteen heittojen onnistumisprosentti, 1p % = vapaaheittojen onnistumisprosentti, HL = hyökkäyslevypallot, PL = puolustuslevypallot, LEV = levypallot yhteensä, S = syötöt, M = menetykset, R = riistot, T = torjunnat, PTS = pistekeskiarvo, PTS YHT = pisteet yhteensä*

## Lähteet
Mangaanihydroksidi

**Mangaanihydroksidi** eli **mangaani(II)hydroksidi** (Mn(OH)2) on mangaani- ja hydroksidi-ionien muodostama epäorgaaninen ioniyhdiste.

## Ominaisuudet ja valmistus
Puhtaana mangaanihydroksidi on väriltään valkoista tai punertavaa. Se kuitenkin hapettuu herkästi hapetusluvuille +III ja +IV, minkä vuoksi väri muuttuu ruskeaksi. Mangaanihydroksidi ei liukene veteen, mutta liukenee happoihin ja ammoniakkiliuoksiin. Mangaanihydroksidin alkeiskoppi on heksagonaalinen.  

Mangaanihydroksidia valmistetaan liukoisen mangaanisuolan, esimerkiksi mangaani(II)kloridin, vesiliuoksen ja hydroksidiliuoksen avulla, jolloin se saostuu. Reaktio suoritetaan hapettomissa olosuhteissa pelkistimen läsnä ollessa.

## Lähteet
Alpideemi

**Alpideemi** (kauppanimi *Ananxyl*) on oraalisesti annosteltava anksiolyyttinen imidatsopyridiineihin kuuluva lääkeaine, joka on sukua paremmin tunnetulle tsolpideemille. Tsolpideemista poiketen alpideemilla ei ole sedatiivista vaikutusta normaalilla käyttöannoksella, ja sitä käytetään pääasiassa ahdistuksen hoitoon. Se ei myöskään toimi unilääkkeenä normaaleilla annoksilla, ja sillä on antikonvulsatiivisia vaikutuksia suuremmilla kuin normaalisti ahdistukseen käytettävillä annoksilla.

Alpideemin keihitti Synthélabo (nykyisin osa Sanofi-Aventis-yhtiötä). Se hyväksyttiin käyttöön Ranskassa vuonna 1991, mutta poistettiin markkinoilta vuonna 1994 ja se ei ole enää käytössä missään päin maailmaa.

## Käyttö
Alpideemia määrättiin potilaille jotka kärsivät keskivaikeasta vaikeaan ahdistukseen. Useimmat näistä potilaista olivat joko resistenttejä tai yliherkkiä bentsodiatsepiineille, joten heille määrättiin nonbentsodiatsepiineihin kuuluvaa alpideemia.

Alpideemi kuitenkin poistettiin markkinoilta koko maailmassa vuoteen 1995 mennessä, sillä lääkkeen todettiin aiheuttavan vakavia maksavaurioita.

## Lähteet
2-Oksokvatsepaami

**2-Oksokvatsepaami** (Sch 15725) on bentsodiatsepiinijohdannainen, joka on yksi pääasiallisista kvatsepaamin aineenvaihduntatuotteista.

## Lähteet
Ristorante Pizzeria Dennis

**Ristorante Pizzeria Dennis** on Turussa toimiva ravintola, joka on erikoistunut italialaiseen ruokaan ja pizzoihin. Linnankadulla sijaitseva ravintola on perustettu vuonna 1975.

## Historia
Dennis Rafkin avasi ketjun ensimmäisen ravintolan vapunpäivänä 1975 Turun Linnankadulle. Ketjun toinen ravintola sijaitsi Helsingin Bulevardilla. Vuonna 2008 Rafkin myi enemmistön pizzeriaketjustaan sijoitusyhtiölle ja muutamaa vuotta myöhemmin myös hänen poikansa Kim Rafkin luopui omasta osuudestaan. Ketjuun kuului myös leipomo, joka valmisti tuotteita vähittäiskauppaan. Leipomopuolella myytiin pääasiassa tuoreita pizzoja sekä tuotteita ravintola- ja hotelliteollisuudelle. Ketju myi tuotteita koko maassa lähinnä S-ryhmän ja K-ryhmän kautta. Björkstén-perheen omistuksessa olleen Dennis-ryhmän liikevaihto oli vuonna 2018 noin 11 miljoonaa euroa, ja se työllisti noin 120 henkilöä. Vuoteen 2020 mennessä yrityksen työntekijöiden määrä oli vähentynyt noin 20 henkilöön. Yhtiön tulos oli tappiollinen vuonna 2021. Marraskuussa 2022 ketju hakeutui konkurssiin Ukrainan sodan ja koronaviruspandemian aiheuttaman taloudellisen ahdingon vuoksi. Linnankadun ravintola suljettiin konkurssin myötä marraskuussa 2022, jonka jälkeen paikalla toimi Noho Partnersin omistama ravintola. Joulukuun lopussa 2022 perustajasuvun Rafkinien Dennis-yhtiöt Oy osti konkurssipesältä takaisin Pizzeria Dennisin tuotemerkin ja Kim Rafkin avasi Pizzeria Denniksen jälleen Linnankadulla vuonna 2023.  

## Lähteet

## Aiheesta muualla
* Denniksen verkkosivusto
Kivenkeräyskone

Kivenkeräyskone tai kivenkeruukone on traktorivetoinen työkone, jolla kerätään kiviä peltojen pintamaasta. Kivien lisäksi koneella voi kerätä myös puuainesta ja muuta roskaa. Kivenkeräyskonetta käytetään maataloudessa ja joskus myös viherrakentamisessa kuten golf-kenttien ja puistoalueiden rakentamisessa sekä sorateiden perusparannuksessa. 

Kivien kerääminen pelloilta ehkäisee muille peltotyökoneille, kuten leikkuupuimureille, niittokoneille ja paalaimille kivistä syntyviä vaurioita. Kivien poistaminen myös parantaa maan kasvukuntoa. Esimerkiksi nurmirehun sato kasvaa, kun sen voi niittää alempaa pelkäämättä kiviä. Myös juuresten, kuten perunan ja porkkanan sadonkorjuussa kivistä on haittaa. Kivien poistaminen on erityisen tärkeää Suomessa ja muualla pohjoisessa, koska routa nostaa kiviä maan sisältä kohti pintaa. Usein kivenkeruukonetta käytetään myös uusien peltojen raivaamiseen. Kivenkeräyskoneen omistaja voi olla maanviljelijä tai urakoitsija, mutta kivenkeräyskone voi olla myös yhteisomistuksessa ns. kimppakoneena.

Kivenkeräyskoneessa on karhotin, joka kerää kivet tyypillisesti 4–6 metrin leveydeltä sekä nostorumpu, joka nostaa kerätyt kivet säiliöön. Multa seulotaan prosessissa irti kivistä ja puhtaita kiviä voi käyttää maanrakennuksessa. Säiliöstä kivet voidaan kipata joko haluttuun kohtaan maastossa tai esimerkiksi peräkärryyn pois kuljetettavaksi. Voima siirretään traktorista kivenkeräyskoneeseen voimanulosottoakselila ja kivenkeräyskoneen sisällä voima välitetään hihnoilla, jotka myös vaimentavat iskuja. Kivenkeruukoneet voivat tyypillisesti nostaa jopa 50 senttimetriä halkaisijaltaan olevia kiviä.

## Kivenkeräyskoneita
* PEL-Tuotteen Kivi-Pekka 

* Elhon Scorpio 

* Ahmet Rock Tornado

## Lähteet